arnastofnun/IGC-2024 huggingface dataset:
Braskaraborgin

Reykjavíkurborg og skipulagsráð hennar hafa misst þróun Reykjavíkur úr höndum sér í krumlur braskara. Samþykktir eru forljótir steypu- og glerkassar, sem gernýta lóðarpláss og stinga í stúf við stíl miðborgarinnar. Lóðarverð að baki einnar íbúðar er eitt og sér að hoppa yfir þrjátíu milljónir króna. Bílastæði eru nánast bönnuð og íbúar nýrra húsa leggja bílum við gömlu húsin. Þannig eru lífsgæðin rýrð víðs vegar um borgina. Ástin á bröskurum blandast saman við óskhyggju upp úr áróðri um nýjan lífsstíl gangandi og hjólandi fólks. Ég sé ekki, að núverandi meirihluti verði upp á marga fiska í næstu borgarkosningum.
Uppskrúfuð karlremba

Hef komið til ríkja múslima og dvalizt viku eða tvær í hverju þessara ríkja: Marokkó, Egyptalandi, Palestínu, Jórdaníu, Tyrklandi og Íran. Hitti heimamenn, einkum kaupmenn, leigubílstjóra og kaffihúsaspekinga. Þetta er prýðisfólk eins og fólk á vesturlöndum. Sá munur er á, að trúin er miklu miðlægari í lífsmynd þeirra. Fara daglega í mosku og falla oft á dag á hné sín í bæn. Tengd trúnni er hin skarpa karlremba, sem litar allan heim múslima. Margfalt magnaðri en karlremba er á vesturlöndum. Það merkilega er svo, að mögnuð karlremban linast ekki, þegar múslimar flytjast til vesturlanda. Og veldur þar rosalegum vanda.
Þegja fyrst – ljúga svo

Þöggun hefur öfug áhrif, þegar hún kemst upp. Nú sést, að yfirvöld í Svíþjóð og Þýzkalandi ljúga skipulega um vanda tengdan múslimum í hópi innflytjenda. Verra er, að fjölmiðlar taka þátt í þessari þöggun. Þannig sjá Þjóðverjar, að fjölmiðlar þögðu um nýjársnótt í Köln í fjóra daga í von um, að vandinn gufaði upp og hyrfi. Hundrað konur urðu fyrir skelfilegri lífsreynslu, en yfirvöld og fjölmiðlar þögðu bara. Þögðu bara. Sögðu svo, að ekki væri hægt að fullyrða neitt um gerendur. Haldið þið, að fólk sé lengur tilbúið að trúa? Sú aðferð að leysa vanda með því að þegja fyrst og ljúga svo hefur gengið sér til húðar.
„Græðgi er góð“

Græðgi er góð, spakmæli Ayn Rand og Hannesar Hólmsteins, hefur valdið skaða á þjóðarsálinni. Andverðleikafólk með aðstöðu hefur misnotað spakmælið til að telja sér trú um eigin gæzku og jafnvel göfgi. Geðbilað fólk er talið manna bezt hæft til að stjórna stóru bönkunum. Strætó og Isavia eru svipuð martröð. Allt þetta svínaríi á jaðri ríkis og einkarekstrar stjórnast af græðgi. Sjáið sporin út um allt, í sjúkrahóteli Ásdísar Höllu og menntaskóla Ólafs Johnsen. Undir pilsfaldi ríkisvaldsins eru gráðugir að rupla og ræna þjóðina. Hugsjón veruleikafirrts andverðleikafólks með góð sambönd er einföld: Græðgi er góð.
Illa flughæft Mýflug

Rúmum klukkutíma fyrir lendingu boðaði flugstjóri Mýflugs fjölmiðlum lendingu á hinni umdeildu stuttbraut í Reykjavík. Þegar flugvélin lenti þar, voru allar aðrar flugvélar að lenda á langbrautunum, sem venjulega eru notaðar. Er Mýflug sneri til baka, notaði það aðra langbrautina. Þá voru fjölmiðlar ekki boðaðir. Málið var stönt eða farsi, hluti af áróðursstríði flugstjórans og félaga. Eru flugvélar Mýflugs verr en aðrar vélar til þess hæfar að lenda í Reykjavík við svona aðstæður? Gáfulegra væri þá að semja um sjúkraflug við annað félag, sem getur boðið lendingarhæfar flugvélar. Sjúklingarnir eiga það líklega skilið.
Skip gamlingjanna

Fáfnir er hrunfyrirtæki, þar sem gróðafíklar vildu græða glás á nýrri útrás. Fengu fínar fyrirgreiðslur í bönkum, þar sem menn elska flotta loftkastala. Beztar viðtökur voru hjá lífeyrissjóðunum, sem fannst upplagt að sóa peningum gamlingjanna í hillingar. Smíða átti og reka skip, sem fengju rosatekjur af þjónustu við olíuborpalla á Drekasvæðinu. Polarsyssel er komið og dútlar við Svalbarða, því borpallana vantar. Dýrasta skip okkar, upp á fimm milljarða. Í smíðum er enn stærra skip. kostar enn meira, Fáfnir Viking. Skellurinn lendir svo á gamlingjunum. Sem hafa það of helvíti gott að mati firrtra landsfeðra.
Hægjum á ferðafólki

Ferðamönnum fjölgaði 25% árið 2014 og 30% árið 2015. Ekkert lát er á rosalegri sprengingu í ferðaþjónustu. Björk og bíómyndir trekkja áfram. Ferðaþjónustan mun áfram tryggja rúmlega fulla atvinnu í landinu næstu ár. Því þarf að stinga við fótum. Ragnheiður Elín Árnadóttir getur ekki treyst innviði á ferðastöðum. Frá henni kemur ekkert vitrænt, getulausri til allra verka. Hana þarf að reka strax, svo ferðamenn geti pissað og kúkað. Gera þarf atlögu að undirborgunum starfsfólks og vasksvikum fyrirtækja. Setja þarf upp lágmarkslaun, fráleitt að reisa nýjan atvinnuveg á skítalaunum. Ferðabransinn á að vera hálaunabransi.
Dýr aðlögun

Landamærum Evrópu hefur meira eða minna verið lokað fyrir flóttafólki. Sjónir fólks beinast í auknum mæli að flóttafólkinu. Hvað á að gera við allt fólkið, hver á að útvega húsnæði, mat, aðlögun, heilsuvernd og skólagöngu. Ekki síður hver á að siða mannskapinn og hver á að borga. Falsaða bókhaldið dugir ekki. Í Svíþjóð kom í ljós, að yfirlýstur hagvöxtur felst ekki í, að flóttafólk hafi eða fái neina vinnu. Felst bara í, að fjöldi Svía fær góða vinnu við að sinna flóttafólki. Sumt af því er óvinnufært af trúarástæðum og tengdum miðalda-ósiðum. Kostnaður við aðlögun miðaldafólks að veraldlegu lífi verður meiri en annarra.
Ofbeldi frá miðöldum

Þýzkaland er í áfalli yfir árásum þúsund ungra hælisleitenda og nýbúa á konur í Köln, Hamborg og Stuttgart. Drukknir múslimar óðu um götur og torg án þess að óviðbúin lögregla fengi að gert. Því er þöggunin að hrynja um glæpabylgju, sem fylgir hælisleitendum með sjónarmið úr miðöldum. Norðurlandabúar eru líka að fatta, að fjölmiðlar reyna að fela aðild múslima að ofbeldisglæpum. Málugir fjölmiðlar eru sakaðir um rasisma. „Af hverju draga fram trúna“, er spurt, „fjölmenning er góð“. Nú er þagnarmúrinn hruninn. Brostin er afneitun á vanda aftan úr miðöldum. Eigum ekki að bjóða hingað miðaldafólki, það er of dýrt.

Der Spiegel:

„Die Täter stammen übereinstimmenden Aussagen zufolge aus dem nordafrikanischen und arabischen Raum“.

(Die Zeit)
35% siðblindingjar

Vísindalegar skoðanakannanir sýna fáséða festu í stuðningi kjósenda við flokka í átta mánuði samfleytt. Ríkisstjórnin og flokkar hennar komast ekki neðar en í 35% fylgi og sitja þar fastir. Samt kemur ítrekað fram, að þetta eru bófar og bjánar, sem vilja þjóðinni illt. Flest er þetta siðblint lið, sem reynir að rústa innviðum samfélagsins sem allra mest á sem skemmstum tíma. Þjóðinni er lífsspursmál að losna undan oki lyginna mannhatara. Þegar 35% kjósenda eru á öndverðum meiði, má ljóst vera, að verkefnið er einkar erfitt. Með frumlegum loforðum getur græðgisliðið að auki vélað 15%, fávitana, í næstu kosningum.
Fréttir segja fátt

Fréttir af stjórnarskrárnefnd alþingis eru dæmi um, hversu lélegir fjölmiðlar eru orðnir. Spyrja ekki augljósra spurninga, lesendur eru litlu nær um kjarna máls. Hvernig stendur á misvísandi upplýsingum? Hvers vegna segir formaðurinn, að niðurstaða fáist á árinu, en einstakir nefndarmenn segja, að ósamkomulag sé um allar greinar? Hvers vegna ríkir alger leynd um framvindu málsins? Hvers vegna er ekki skoðuð fullbúin stjórnarskrá fólksins, sem fjórflokkurinn hefur læst niður í skúffu. Þetta er ekki einstakt dæmi. Á hverjum degi klóra ég mér í hausnum yfir fréttum, er sjálfkrafa leiða til fleiri spurninga en þær svara.
Lekandi settur í hleranir

Lögreglumaður á höfuðborgarsvæðinu er grunaður um að leka upplýsingum um gang rannsókna á umfangsmiklum fíkniefnamálum. Mikilvægt er fyrir afbrotamenn að fá slíkar upplýsingar, því að verð tekinna fíkniefna getur í einu máli numið einum milljarði króna. Annars staðar í heiminum væri slíkur lekandi gerður óskaðlegur, meðan málið væri skoðað. Ekki hér. Lögreglumaðurinn var færður yfir í hleranir símtala, þar á meðal í fíkniefnamálum. Þannig veit hann, hverjir eru hleraðir á hverjum tíma og getur lekið verðmætari upplýsingum en nokkru sinni fyrr. Kannski stígur lögreglustjóri höfuðborgarsvæðisins ekki í vitið.
Schengen rotaðist

Schengen er fallið úr gildi. Sérhvert ríki setur upp hindranir á landamærunum og vísar flóttafólki burt. Danmörk sendi herinn að landamærum Þýzkalands og setti þar upp eftirlit. Svíþjóð setti upp eftirlit á brúnni yfir Eyrarsund og á ferjum, sem sigla yfir sundið. Efnahagssvæðið Kaupmannahöfn-Málmey er laskað í bili, því ferðin yfir brúna fram og til baka hefur lengzt um klukkutíma. Í Austur-Evrópu er landamærum hreinlega læst og sama er um Ermasundsgöngin til Bretlands. Partur af því að lenda í styrjöld menningarheima. Evrópusambandið lætur reka á reiðanum, enda stýrt af undirmálsfólki, sem ver ekki ferðafrelsi okkar.
Dauð brauðmolatrú

Efnahags- og framfarastofnunin OECD og alþjóða gjaldeyrissjóðurinn

IMF sjá nú, að brauðmolatrúin var dýrt spaug. Molar hrjóta ekki af borðum ríka fólksins, þegar því eru veitt fríðindi. Þvert á móti hverfur féð úr umferð og týnist á Tortola. Sé láglaunafólki hins vegar veitt fríðindi, haldast peningarnir í umferð og efla umsvif. Ísland mun verða síðasta ríkið, sem fattar byltinguna í hagspeki. Hér er enn verið að efla mjög skaðleg trúarbrögð, sem eru á útleið annars staðar. Við eigum enn eftir hálft annað ár í ruglinu. Eftir kosningar mun Ísland hafna trúnni og fylgja helztu fjölþjóðastofnunum og ríkjum heims.
Mörgum er mál

Greinilega hafa margir haldið lengi í sér. Forsetinn segist ekki lengur hafa lyst. Þá ryðst fram hver óþekkti snillingurinn á fætur öðrum. Hafa allir sama boðskapinn, vilja verða forseti Íslands. Spanna sviðið frá þeim, sem þrisvar hefur látið hafna sér, yfir kristilega hundrað atkvæða framboðið til hinna óþekktu snillinga. Greinilega var tímabært, að Ólafur Ragnar Grímsson hleypti öðrum að til að létta á sér. Fjörið magnast með vorinu. Þungavigtarfólkið bíður enn um sinn, kemur nafninu í umræðuna og fylgist með könnunum. Þær eru grimmar og margir munu hætta við. Eftir munu standa fimm alvöru kandídatar.
Umburðarlyndi okkar

Á ýmsum sviðum umburðarlyndis skara Íslendingar fram úr flestum. Sátt er um homma og lessur og aðra sérstöðu, sem sætir fordómum meðal ýmissa þjóða. Hér hefur ekki myndast öflug pólitík um fordóma að hætti flestra Evrópuþjóða. Í sumum löndum, Póllandi og Ungverjalandi, eru fordómaflokkar við völd. Í fjölda annarra landa eru fordómaflokkar í ríkisstjórn eða áhrifamiklir að öðru leyti. Prósentur slíkra flokka eru víða komnar yfir 20%, jafnvel í 30%. Hér græddi Framsókn bara 15% á að innbyrða múslimahatur. Óvíst er, að þar sé stemmning fyrir hertum veiðum í þeim fúla pytti. Fögnum því fáa, sem við gerum vel.
Binda hendur framtíðar

Niðurgreiðslur og uppbætur og innflutningshömlur á búvöru hafa áratugum saman verið umdeildar. Margir sjá eftir milljörðum, er mætti nýta á annan hátt. Alls fela þær í sér mikið inngrip í markaðinn. Neytendum kæmu aðrir kostir betur, svo sem frjáls og tollalaus innflutningur. Þetta vita stjórnvöld. Því leggja þau til, að samið sé til tíu ára. Binda hendur tveggja stjórnarmeirihluta fram í tímann. Þar er verið að skrumskæla lýðræðið. Stuðlað að því, að fyrsta skref sérhvers nýs meirihluta sé að afnema lög og reglur fyrri meirihluta. Pólitískt ofbeldi kallar á gagnofbeldi. Ríkisstjórnin eykur þannig úlfúð í samfélaginu.
Litlar íbúðir

Breyta þarf byggingareglum til að gera litlar íbúðir ódýrari. Ekki alls fyrir löngu var sett reglugerð, sem veldur vandræðum við byggingu smáíbúða. Afnema þarf til dæmis bann við dyrum milli stofu og salernis. Þannig er hægt að losna við milligang í smáíbúðum. Reglugerðir eiga að vera á þann veg, að hægt sé að byggja Ikea-íbúðir og aðrar fjöldaframleiddar íbúðir. Á ýmsum sviðum þarf þá að verja reglur vegna íslenzkra aðstæðna, til dæmis um jarðskjálftaþol og hitaeinangrun. Allir tala um, að nú þurfi að byggja ódýrar íbúðir fyrir ungt fólk, en fátt heyrist samt um nýjar reglur. Er nokkuð að marka það hjal?
Terror breytir viðhorfum

Bruxelles er gott dæmi um, hvernig terror breytir lífinu á vesturlöndum. Dögum saman í nóvember lá lífið í borginni beinlínis niðri í kjölfar hryðjuverkanna í París. Her og lögregla var það eina á ferli. Milli jóla og nýárs voru miklar húsleitir í múslimahverfinu Molenbeek í aðeins 20 mínútna göngufæri frá Grand Place, miðpunkti borgarinnar. Áramótahátíðinni á torginu var aflýst. Fólk spyr sig, hvort framvegis verði hægt að sækja kaffihús, matsölustaði, tónleika eða bíósali. 272 Belgar hafa tekið þátt í Isis í Sýrlandi, 121 er kominn til baka. Allt þetta mun magna hatur á múslimum almennt og skrúfa niður móttöku þeirra.
Svona virka borgaralaun

Borgaralaun gætu verið svona: Allir fá 400.000 krónur á mánuði. Kostar 1200 milljarða. Frá því dragast 400 milljarðar í skatta, svo að nettó fjárþörf er 800 milljarðar. Á móti sparast 100 milljarðar í afnámi örorku, atvinnubóta og ellilífeyris ríkisins. Skattur á fjármagnstilfærslur milli mynta að frönskum hætti gæfi 100 milljarða. Full auðlindarenta á kvótaveiðar og stóriðju og fullur vaskur á ferðaþjónustu gæfi 100 milljarða. Skattur á fjármagnstekjur til jafns við launatekjur gæfi 100 milljarða. Restin, 400 milljarðar, næðist í lækkun launa og lífeyris úr sjóðum um 50% á móti borgaralaunum. Allar tölur eru hér gizkaðar, án ábyrgðar og kalla á leiðréttingar talnafróðra.
Bylting borgaralauna

Borgaralaun verða að miðast við, að ríkið greiði jafnframt kostnað við hágæða heilsuþjónustu og skólagöngu að norðurevrópskum hætti. Þurfa samt að vera svo há, að þau framfæri þá, sem ekki geta unnið, námsfólk, öryrkja, sjúklinga og aldraða. Á móti kemur afnám bóta og skattur af borgaralaunum og yfirfærslum milli mynta. Dæmið gengur varla upp, meðan hluti þjóðartekna rennur framhjá skiptum. Stöðva þarf hækkun í hafi í sjávarútvegi og stóriðju og koma á fullri auðlindarentu í þessum greinum. Rentan ákveðist í útboðum. Restin fæst með því að lækka vinnulaun og lífeyri úr sjóðum að hluta upp í borgaralaun. Til dæmis um eina krónu á móti hverjum tveim.
Vangaveltur um borgaralaun

Okkur vantar upplýsingar um peningalegar stærðir í borgaralaunum. Hversu há eiga þau að vera og geta orðið? Duga þau þeim sjúklingum, öryrkum og öldruðum, sem ekki geta unnið fyrir aukapeningum? Bætast þau ekki ofan á laun og eykst þá ekki launamunur? Hvernig á að fjármagna það? Verður ekki að færa mikið fé frá stórhækkaðri auðlindarentu til að eiga fyrir kostnaði? Erfitt er að sætta sig við, að borgaralaun lækki tekjubotninn í samfélaginu. En freistandi er, að fólk þurfi ekki fulla vinnu, svo mikið hafa þjóðartekjur aukizt. Allt er þetta flókið dæmi með mikilli óvissu, sem þarf sem fyrst að liggja fyrir í drögum.
Langdregið

Atriðin í Skaupinu voru óvenjulega langdregin og greinilega dýr í uppsetningu. Of mikið skopast að liggjandi smáfólki, en of lítið að hrokafullum belgingum á fjóshaugum. Sum atriðin voru svo löööööng, að stjórnendur þurftu að klippa þau í framhaldsþætti. Eða keyra upp með hávaða og látum í Hinum Nýja Leikhússtíl. Hló aldrei og kímdi sjaldan. Ekki langaði mig að sjá Skaupið aftur á morgni nýjársdags. Skaupið er sem betur fer ekki lengur miðlægt í mínu umhverfi. Enda er veruleiki hversdagsins orðinn snöggtum fyndnari en leiknar stælingar.
Tapa alls staðar

Bandaríkin eru á hálum ís. Æsa almenningsálitið gegn óþrifastjórn Norður-Kóreu með misnotkun hlýðinna fjölmiðla. Eru samtímis að abbast upp á Íran. Er fólk ekki búið að fá nóg af hernaði Bandaríkjanna í Asíu? Fyrst náðu þau bara jöfnu við Norður-Kóreu. Svo töpuðu Bandaríkin fyrir Norður-Víetnam. Frægar eru myndirnar af stjórnlausum tilraunum fólks til að flýja upp í þyrlu af þaki sendiráðsins í Saigon. Næst kom stríð gegn Afganistan, sem nú er nánast samfelld rúst, án þess að komið hafi að gagni. Svo Írak og loks Sýrland, samfelld geðveiki bandarísks flughernaðar. Bandaríkin tapa alls staðar. Það hefur sýnt sig fimm sinnum í röð.
Óstjórntækir

Stjórnarandstaðan á að hætta að tala um, hverjir séu óstjórntækir. Ómerkilegt orð yfir skoðanaágreining. Til þess fallið að kenna einhverjum öðrum um. Miklu nær er að nota sumarið til að finna, hvað ber á milli. Taka svo sem þrjár-fjórar helztu óskir hvers flokks og bera saman. Mér sýnist víða vera samhljómur milli flokka. Skoðanakannanir benda til, að þjóðin vilji norræna velferð og uppboð veiðileyfa. Stjórnarandstaðan ætti að geta samið um slík atriði. Stundum þykjast flokkar, til dæmis Vinstri græn og Samfylkingin, hafa slíkar skoðanir, en renna ævinlega á rassinn, þegar til kastanna kemur. Út af valdamiklum íhaldsöflum innan flokkanna.
Kynóðar löggur

Gamalmenni í Midsomar og Morse leystu létta grínið um Bond af hólmi. Alir urðu að lokum leiðir og tóku Nordique Noir fagnandi. Hetjan varð drykkfelldur, miðaldra og feitur rannsóknarlöggi, stinkandi í vinnunni, fráskilinn einbúi, nagaði svið á Umferðarmiðstöðinni og svaf í fötunum, átti táningsdóttur í dópinu. Fólk varð fljótt leitt á því. Við tók Nordique Bleu. Nýjar hetjur, magrar rannsóknarlöggur, fráskildar með smábörn, til skiptis kynóðar eða á trúnó með vinkonum. Þessar mögru kerlur eru fjörugri en feitu karlarnir og endast enn, taka bófana haustaki og rota þá á nóinu. Samsvara tíðarandanum, femínisma, og munu endast enn um sinn.
Ástæðan er einföld

Þegar Píratar eru sagðir vera fyrirstaða vinstri stjórnar, er ástæðan einföld. Píratar eru fastir á, að lokaðir fundir og leynipappírar séu opnir almenningi. Píratar eru fastir á, að komið sé upp norrænt-þýzkri velferð í heilsu, öldrun, örorku og skólum. Píratar eru fastir á, að komið sé á uppboði leigukvóta í útgerð. Er eini flokkurinn, sem stendur fast á þessu þrennu. Hinir eru allir meira eða minna flæktir í fyrirbærið Fjórflokkurinn. Hagsmunagæzla er 100% af vinnu ríkisstjórnarflokkanna. Á líka hluta af stjórnarandstöðunni. Sá hluti mun standa vörð um sérhagsmuni auðsins. Þar er fyrirstaðan, hún er ekki pírata.
Vill herða eftirlit

Gaman er að sjá titringinn á skrifstofu samtaka atvinnurekenda, þegar samtök á alþjóðavettvangi hverfa frá nýfrjálshyggju. Framkvæmdastjórinn, Halldór Benjamín Þorbergsson, segir Alþjóða gjaldeyrissjóðinn vera „brokkgengan“. Sök sjóðsins er að benda á þann sjálfsagða hlut, að efla þurfi fjármálaeftirlitið. Hér varð hrun vegna frosins fjármálaeftirlits. Sem enn í dag er jafn skoplegt. Fleiri fréttir verða atvinnurekendum til sárinda. Efnahagsframfarastofnunin OECD segir, að kaupmáttur hinna 10% fátækustu hafi minnkað frá aldamótum, þótt kaupmáttur meðalfólks hafi aukizt. Eitt meginmarkmiða bófaflokka í verzlun og pólitík er að auka fátækt á Íslandi.
Bjart framundan

Meðan gisting og matur ferðafólks er ekki dýrari en í Noregi, efast ég um, að verð fæli ferðafólk. Enda sé ekki engin merki um slíkt í ummælum gesta. Fólk veit fyrirfram, að landið er dýrt. Okur er ekki til umræðu í TripAdvisor, heldur nærri eingöngu frábær matur og frábær þjónusta. Atvinnugreinin í heild hefur sannað sig rækilega á stuttum tíma. Fólk er líka ánægt með landið sjálft, með fjölbreytni umfram Noreg, eld og ís. Ísland er og verður næsti bær við „Lord of the Rings“ og „Game of Thrones“. Við þurfum bara að drífa í að bæta snyrtiaðstöðu á mikilvægum stöðum og auðvelda aðgengi að myndatökustöðum. Unnt er að margfalda bransann.
Næsta bylting

Vextir geta ekki lengi verið miklu hærri en hagvöxtur. Fólk og fyrirtæki geta ekki borgað meiri vexti en sem nemur rekstrarafgangi fjölskyldu eða fyrirtækis. Misræmið leiðir til þess, að arður fjármagnseigenda sprengir hagkerfið. Verðmæti færast hratt frá launatekjum yfir til fjármagnstekna. Það er í hróplegu ósamræmi við jöfnuð, réttlæti og lýðræði. Mun hverfa í næstu byltingu, er hlýtur að vera á næsta leiti. Ört vaxandi munur ofsaríkra og bláfátækra hlýtur að leiða til slíks ferils. Hér á landi stefnir ríkisstjórnin óhikað að því, í kjölfar Bandaríkjanna. Byltingin mun síðan fela í sér ofursköttun ofurfjár og gerbreyttan bankarekstur.
Píratar vísa veginn

Sé engar líkur á, að órói innan Pírata standi í vegi myndunar ríkisstjórnar á grundvelli stjórnarandstöðunnar. Það er áróður stjórnarflokkanna, sem eiga í auknum erfiðleikum með að ná samstöðu um stefnumál. Þeir vilja telja fólki trú um, að engir geti stjórnað nema bófarnir. Píratar náðu góðum kosningum, hafa grandskoðað fjölda mála og eru með mál sín á hreinu. Vegna mjög svo hættulegs ofsa ríkisstjórnarinnar gegn fátæku, gömlu og veiku fólki, sýnast Píratar vera sósíalskir í samanburði við aðra. Þá gleymist, að mörg stefnumál þeirra fjalla um minni forsjárhyggju og meira sjálfstæði borgaranna með auknu gegnsæi kerfanna.
Feiknarlega óvinsælir

Flestir ráðherrarnir eru samkvæmt könnun Maskínu tvöfalt óvinsælli en sem nemur vinsældum. Á botni öskutunnunnar liggur Jón Gunnarsson með fimmfaldar óvinsældir á við vinsældir. Allir formenn stjórnarflokkanna eru tvöfalt óvinsælir, Bjarni Benediktsson, Benedikt Jóhannesson og hinn illræmdi Óttarr Proppé. Feiknarlega óvinsæl eru einnig Sigríður Andersen og Kristján Júlíusson. Jafnvægi vinsælda og óvinsælda ná aðeins Guðlaugur Þór og Þordís Kolbrún. Landsmenn hafa lítið álit á ráðherrum ríkisstjórnarinnar. Þykir þeir hafa staðið sig illa. Ef til vill er teflonið farið að nuddast af Bjarna Ben og öðrum svikurum við kosningaloforðin.
Sprengið þá

Þekktasti rannsóknablaðamaður heims er Seymour Hersh. Kom upp um hryðjuverkin í My Lai 1968 og Abu Ghraib 2003 og hefur lengi verið sérfræðingur Independent í málefnum Miðausturlanda. Í

DIE WELT birtist gagnrýni hans á fréttir frá Sýrlandi, þar sem Assad Sýrlandsforseta og Wladimir Pútín Rússlandsforseta er kennt um helztu loftárásir í Sýrlandi. Í raun eru þær oftast framdar af bandaríska hernum með hjálp rússneska hersins. Þoturnar eru bandarískar, stjórnturnar rússneskir. Fréttir um sarín-gasárásir Assad eru skáldaðar. Fjölmiðlar birta enn í dag áróður leyniþjónusta, þótt rannsóknir sýni, að hann sé hreinn skáldskapur. Stríðsfundir Bandaríkjanna felast í, að Trump, sem les engin gögn, gargar: „Sprengið þá“.
Vændi er fag

Skynsamlegt væri að leyfa kaup og sölu á vændi. Svo er í Þýzkalandi, þar sem fylgzt er með heilsu og velferð vændisfólks. Passað er upp á, að það sé sjálfs sín ráðandi, ekki á vegum þrælahaldara. Víða hafa þýzkar borgarstjórnir byggt þekkt vændishús, þar sem vændisfólk leigir ódýrt þægilegar íbúðir og tekur á móti viðskiptafólki. Eins og fíkniefni er vændi ekki fyrirbæri, sem hægt er að banna. Það fer bara á svarta markaðinn, ef forsjárhyggjan fer úr hófi fram. Vændisfólk á að njóta verndar sem venjulegir borgarar með réttindi og skyldur borgara og borga skatta eins og annað fólk. Gott væri líka, ef tryggð væru góð laun í faginu.
Kókaín og kristall

Kókaín og kristall meth eru talin hættulegri fíkniefni en áfengi, en önnur efni minna hættuleg, svo sem hass og maríúana. Áfengi hefur sums staðar verið bannað um skeið, en með litlum árangri og miklum vexti glæpasamtaka á borð við mafíuna. Mér finnst reynslan sýna, að bann fíkniefna sé gagnslaus forsjárhyggja. Betra sé að hafa fíkniefni á opinberum boðstólum, svo sem í áfengisbúðum. Þar með fáist eftirlit með innihaldi efnanna og tekjurnar renni til sameiginlega þarfa, fremur en til glæpasamtaka. Raunar finnst mér líka, að leyfa eigi vændi, en það er annað og flóknara dæmi. Bezt að fylgja fordæmi Þýzkalands, sem hefur stjórn á vændinu.
Bakland ókyrrist

Baklandið í Viðreisn er farið að ókyrrast. Flokkurinn hefur ekki sýnt tilþrif í stjórninni. Sýni hann frumkvæði, sætir hann háði þingmanna í Sjálfstæðisflokki. Slík ókyrrð er ekki í Bjartri framtíð, sem á ekki lengur bakland. Viðreisn er þó altjend enn með 5,5% fylgi og gæti komið manni á þing í næstu kosningum. Stutt er til sveitarstjórnakosninga og baklandið vill flýta landsþingi til næsta hausts. Ekki er hægt að sjá neina hreyfingu á spurningunni um aðild Íslands að Evrópu. Og skipuð hefur verið rifrildisnefnd til að drepa á dreif uppboðum á veiðileyfum. Í sveitarstjórnakosningunum mun Björt framtíð deyja og Viðreisn fara á nástráið.
Siðblinda í tómri sál

Flestir hafa eins konar sál, þar sem safnast upp skilningur mismunar á réttu og röngu. Börn læra af foreldrum og ættingjum, skólum og skólafélögum, og umhverfinu öllu, hvernig gott fólk hagar sér. Hjá sumum er sálin að miklu eða öllu leyti tóm. Þeir eru sagðir siðvilltir eða siðblindir. Þeir láta sig náungann engu skipta, finna ekki til með honum og koma honum ekki til hjálpar. Erfitt er að sjá gegnum siðblinda, því þeir leika hlutverk, sem hentar hverju sinni. Oftast leikur lygin þó svo lausum hala, að fórnardýrin átta sig. Siðblindingjar eru fjölmennir meðal pólitíkusa og viðskiptagreifa. Til dæmis í Sjálfstæðisflokki og bönkum.